**Helsingin ja Espoon kaupunkipyöräjärjestelmä** on Helsingissä ja Espoossa toimiva kaupunkipyöräjärjestelmä. Se avattiin vuoden 2016 toukokuussa 500 kaupunkipyörällä ja 50 kaupunkipyöräasemalla, jotka sijaitsivat Helsingin kantakaupungissa.

Helsingissä oli käytössä vuosina 2000–2010 kolikkopantteihin perustuva kaupunkipyöräjärjestelmä, mutta pyöriä vandalisoitiin eikä panttijärjestelmä toiminut hyvin, joten pyörät poistettiin käytöstä.

Yleistä
-------

Pyörä otetaan käyttöön joko matkakortilla tai HSL:ltä tilattavalla pyöräilijätunnuksella ja PIN-koodilla.
Kaupunkipyöräjärjestelmään kuuluu miltei 4 600 polkupyörää. Helsingin ja Espoon kaupunkipyöräpalvelu toimii yhtenä kokonaisuutena. Pyörillä on toukokuusta 2018 alkaen voinut halutessaan ajaa kaupunkien välillä, Espoosta Helsinkiin tai toisinpäin.

Kaupunkipyöräkauden pituus on seitsemän kuukautta huhtikuun alusta lokakuun loppuun. Pyörän saa käyttöönsä rekisteröitymällä palveluun verkossa. Rekisteröinnin yhteydessä saa henkilökohtaisen pyöräilijätunnuksen ja avainkoodin, joilla pyörän voi ottaa käyttöön asemalta. Käyttöönoton yhteydessä voi liittää tunnukseensa matkakortin, minkä jälkeen pyörän saa asemalta matkakortilla ja avainkoodilla. Pyörän voi saada käyttöönsä myös ilman rekisteröitymistä maksukortilla viideltä asemalta.

Pyörillä on kolme eri käyttömaksua: kausimaksu on 35 euroa, viikkomaksu 10 euroa ja päivämaksu 5 euroa. Jokaisen käyttökerran ensimmäinen tunti on maksuton. Tunnin ylittävästä ajasta tulee lisäveloitus, joka on 1 euro jokaisesta seuraavasta puolesta tunnista. Yhtä pyörää voi kerrallaan käyttää enintään viisi tuntia putkeen, minkä jälkeen käyttäjältä veloitetaan 80 euroa. Aikaisemmin kaupunkipyörät olivat maksuttomia 30 minuutin ajan, mutta vuonna 2024 ilmaista ajoaikaa pidennettiin 60 minuuttiin. 

Vantaan kaupunkipyöräjärjestelmä, johon kuuluu 1 000 pyörää, ei ole yhteensopiva Helsingin ja Espoon järjestelmän kanssa. HSL suunnittelee laajentavansa kaupunkipyöräpalvelun yhtenäiseksi Helsingin seudun alueelle.

### Hallinto

HKL ja Espoon kaupunki ovat kaupunkipyöräjärjestelmän tilaajia. Järjestelmän toteutuksesta vastaa CityBike Finland. Helsingin seudun liikenne vastaa kaupunkipyörien verkkopalvelusta ja markkinoinnista yhdessä HKL:n ja Espoon kanssa. Clear Channel vastaa järjestelmän mainosmyynnistä. Järjestelmän pääyhteistyökumppani on HOK-Elanto.

Historia
--------

Helsingissä käytöstä poistetun järjestelmän kaupunkipyöriä vuonna 2005.
Helsingissä oli käytössä vuosina 2000–2010 rahapanttiin perustuva kaupunkipyöräjärjestelmä. Pantti oli ensin kymmenen markkaa ja sittemmin kaksi euroa. Pyörät kärsivät vandalismista eikä kolikkopanttijärjestelmä toiminut hyvin, joten pyöristä luovuttiin vuonna 2010. Parhaimmillaan pyöriä oli yli 400 kappaletta, mutta vuonna 2009 niitä oli liikenteessä enää alle 150 kappaletta.

### Uusi järjestelmä

Helsingin uusi kaupunkipyörä vuonna 2016.
Helsingin nykyinen kaupunkipyöräjärjestelmä otettiin käyttöön 2. toukokuuta 2016. Sen toimittajaksi valittiin ranskalainen Moventia & Smoove. Clear Channel Suomi toimi alihankkijana mainoksille ja kumppanuuksille. Ensimmäisenä vuonna käytössä oli 500 pyörää ja 50 pyöräasemaa Helsingin kantakaupungin alueella.

Clear Channel Suomen hankkima mainoskumppanuus Alepan kanssa sai osakseen kritiikkiä. Arvostelijoiden mukaan keltaiset "Alepa-fillarit" näyttävät enemmän HOK-Elannon kuin Helsingin kaupungin hankkeelta. Keltainen väri oli kuitenkin Clear Channelin mukaan sattumaa, sillä sama väri on käytössä HSL:llä pyörien symbolina.

2. toukokuuta 2017 Helsingin kaupunkipyöräverkosto laajentui kolminkertaiseksi, jolloin käytössä oli 1 500 pyörää ja 150 pyöräasemaa. Verkosto laajeni kantakaupungista Munkkiniemeen, Pasilaan ja Kumpulaan. Vuonna 2018 järjestelmä laajeni myös Espooseen Suur-Leppävaaran, Suur-Tapiolan ja Suur-Matinkylän alueille. Vuonna 2019 verkosto laajeni myös Itä-Helsinkiin (itäisin asema Vartioharjussa), Viikkiin, Oulunkylään, Maunulaan, Haagaan ja Pitäjänmäkeen. Kesällä 2021 kaupunkipyöräverkosto laajeni lopuillekin Helsingin alueille, ja kauden lopussa kaupunkipyöriä oli yhteensä 4 570 ja pyöräasemia 457.

Käyttäjämäärät
--------------

| Vuosi | Matkat,Helsinki(milj.) | Matkat,Espoo(milj.) | Matkat,koko alue(milj.) | Viite |
| --- | --- | --- | --- | --- |
| 2016 | 0,4 | - | 0,4 |  |
| 2017 | 1,6 | - | 1,6 |  |
| 2018 |  |  | 3,0 |  |
| 2019 |  |  | 3,7 |  |
| 2020 | 2,6 | 0,4 | 3,0 |  |
| 2021 | 2,4 | 0,4 | 2,8 |  |
| 2022 |  |  | 2,4 |  |
| 2023 |  |  | 2,5 |  |

Katso myös
----------

* Helsingin baanaverkko
* Pyöräliikenne

Lähteet
-------

1. 1 2 3  Usein kysyttyä Helsingin ja Espoon kaupunkipyöristä *hsl.fi*. Viitattu 25.3.2022.
2. 1 2  Kaupunkipyörien käyttö lisääntyi edelliseen vuoteen verrattuna *hsl.fi*.  26.10.2023. Helsingin seudun liikenne. Viitattu 5.12.2023.
3. ↑  Kaupunkipyörät korjataan pian talviteloille – uusi kausi starttaa toukokuussa *Helsingin seudun liikenne*.  24.10.2016. Viitattu 18.2.2017.
4. 1 2  Lumme, Marika: Kaupunkipyörät polkaistaan liikkeelle ensi viikolla – Vantaalle tulee 1 000 pyörää *Vantaan Sanomat*.  20.3.2023. Viitattu 20.3.2023.
5. 1 2  Kaupunkipyöräpalveluun voi nyt rekisteröityä – kausi alkaa Helsingissä 3.4. *Helsingin seudun liikenne*.  26.3.2018. Viitattu 12.5.2018.
6. ↑  Alepa-fillari on kaupunkilainen tapa liikkua S-ryhmä. Viitattu 7.12.2022.
7. 1 2  Siippainen, Aapo: Kaupunkipyöriin odotettu 60 minuutin muutos – telineessä odottaa pettymys *Helsingin Uutiset*.  26.3.2024. Viitattu 28.3.2024.
8. ↑  Valmistelemme seudullista kaupunkipyöräpalvelua, joka tulisi käyttöön 2026 *Helsingin seudun liikenne*.  30.11.2021. Viitattu 25.3.2022.
9. ↑  Kaupunkipyörät | Kaupunkipyörät *kaupunkipyorat.hsl.fi*.
10. ↑  Rissanen, Eino: Tällaisia olivat Helsingin ensimmäiset kaupunkipyörät: "Kävely oli miellyttävämpää" *Helsingin Sanomat*.  1.4.2024. Viitattu 8.4.2024.
11. ↑  Matilainen, Ville: Vandalismi ja varkaudet koituivat Helsingin ensimmäisten kaupunkipyörien kohtaloksi *yle.fi*. Viitattu 12.5.2016.
12. ↑  Kaupunkipyörät saapuivat Helsinkiin *Helsingin seudun liikenne*.  2.6.2016. Viitattu 1.8.2019.
13. ↑  Kaupunkipyörät rullaavat Helsingissä ensi kesänä *Helsingin kaupunki*.  Arkistoitu 29.4.2018. Viitattu 12.5.2016.
14. ↑  Malmberg, Lari: Kaupunkipyörien Alepa-mainokset kuumentavat tunteita – HKL:n mukaan mainosrahat mahdollistivat pyörien hankinnan (Maksullinen artikkeli) *Helsingin Sanomat*.  26.4.2016. Viitattu 20.3.2023.
15. ↑  Uusien kaupunkipyöräasemien sijainnit päätetty *Helsingin kaupunki*.  Arkistoitu 29.4.2018. Viitattu 16.12.2016.
16. ↑  Kaupunkipyörät laajenevat tänä kesänä Helsingissä itään ja pohjoiseen - katso uudet asemapaikat kartalta *Helsingin seudun liikenne*.  23.1.2019. Viitattu 9.7.2019.
17. ↑  Kaupunkipyörät korjataan pian talviteloille - uusi kausi starttaa toukokuussa hsl.fi
18. ↑  Kaupunkipyörillä pääsee kulkemaan kahden kaupungin väliä hsl.fi
19. ↑  Kaupunkipyöräkaudella 2018 tehtiin uusia ennätyksiä hsl.fi
20. ↑  Kaupunkipyöräkausi päättyi - koko kaudeksi rekisteröityneitä oli yli 60 000 *hsl.fi*.  31.10.2019. Helsingin seudun liikenne. Viitattu 5.12.2023.
21. ↑  Kaupunkipyörillä on poljettu ahkerasti myös pandemian aikana hsl.fi
22. ↑  Tyytyväisyys Helsingin ja Espoon kaupunkipyöräpalveluun kasvoi hsl.fi
23. ↑  Kaupunkipyöräkyselyiden satoa: pyörä tarjosi vastinetta käyttömaksulleen hsl.fi